Nicolau Morlupin

Nicolau Morlupin (1528 - 1570) fo un poete furlan.

Biografie
De vite no si sa masse; nassût tra Glemone e Tumieç, al viveve a Vençon. Al jere nodâr a Tumieç.

La poesie
Al scrivè poesiis par furlan e forsit ancje un componiment, vadì un voltament o un'imitazion, de Odissee di Omêr. Al poesiave cul spirt dai burlescs, come il Berni, e di chê dal Berni la sô poesie à il savôr; bisugne visâsi che il Berni al veve rapuarts cul Friûl e che in Friûl al viveve ancje Mauri d'Arcan, che dal Berni al jere amì e preseât imitadôr. A son viers plens di ironìe e tal stes timp di sintiment, ducj colorâts di une anime sclete, vigorose e paisane, a diference dal Berni, che al jere plui citadin. Par esempli, cjalait la scletece di chescj compliments a une femine: slisote si ch'un glîr,/ inculuride si ch'un mêl cjargnel,/ drete si ch'un biel mani di juglîr.

Bibliografie
 B. Chiurlo, A. Ciceri, Antologia della letteratura friulana, Tumieç, Aquileia, 1976
 G. Pillinini, Storie de leterature furlane, Udin, Ribis, 1982

Leams esternis
 Morlupino Nicolò, dizionariobiograficodeifriulani.it
 Morlupino/Murlupin Nicolò, friul.net

Morlupin, Nicolau
Morlupin, Nicolau